Jón Þórarinsson og fjölskylda á Hnjúki innst í Skíðadal eru meðal þeirra sem hafa þurft að rýma heimili sitt vegna rafmagnsleysis í nágrenni Dalvíkur . Þar sem ekki er hitaveita í sveitinni er notast við rafmagnshitun og var hitastig í húsinu farið að nálgast frostmark þegar tókst að ryðja veginn að heimili þeirra á fimmtudaginn . Í óveðrinu þurftu þau að styrkja stafn á gripahúsi sem var við að gefa sig . Þar sem öll fjarskipti duttu niður í rafmagnsleysinu ; netsamband , símasamband , útvarpssamband og jafnvel Tetra-samband , var fjölskyldan í litlu sambandi við umheiminn . Jón segir að þau hafi reyndar komist í samband við næsta bæ , í um 5 kílómetra fjarlægð , með litlum talstöðvum sem almennt eru notaðar við smalamennsku á haustin . Milli bæjanna hafi þau þannig náð örlitlu slitróttu sambandi sín á milli . „ En við vorum ekki með útvarp eða neitt og vissum ekkert hvað var að gerast , “ segir hann . Jón segist áður hafa upplifað bæði slæmt veður og rafmagnsleysi í Skíðadal . „ En samt ekki svona algjöra lokun svona lengi og rafmagnsleysið samhliða því , “ segir hann . Í umfjöllun um óveðrið í Morgunblaðinu í dag segir hann samt að verst hafi verið að geta ekki hitað húsið upp með neinu . „ Það er áberandi hvað samfélagið allt er óviðbúið svona hamförum , “ segir hann varðandi innviðina . „ Þannig upplifum við það . Það er ekki nóg að hafa almannavarnakerfi virkt , það þarf að líta á það í víðara samhengi og til heimasamfélaga á hverjum stað og undirbúa þau undir svona aðstæður . “ Jón telur að allt þetta muni verða til þess að unnið verði að breytingum . „ Þær eiga eftir að kenna fólki alveg svakalega mikið , þessar hamfarir . “